b"\n_START_ARTICLE_\nMarzbanas\n_START_PARAGRAPH_\nMarzbanas (pers. \xd9\x85\xd8\xb1\xd8\xb2\xd8\xa8\xd8\xa7\xd9\x86, i\xc5\xa1 pers. \xd9\x85\xd8\xb1\xd8\xb2, marz 'siena, riba' + pers. \xd8\xa8\xd8\xa7\xd9\x86, ban 'sargybinis')\xc2\xa0\xe2\x80\x93 karinis vadas, vadovav\xc4\x99s pasienio provincijai Sasanid\xc5\xb3 imperijoje nuo III a. iki VII a. Atitiko markgraf\xc4\x85 Europoje._NEWLINE_Marzbanu paskirtas \xc5\xbemogus gaudavo valdyti pasienio provincij\xc4\x85 ir buvo atsakingas u\xc5\xbe prekybos mar\xc5\xa1rut\xc5\xb3 saugum\xc4\x85, kov\xc4\x85 su \xc4\xafsiver\xc5\xbeian\xc4\x8diomis klajokli\xc5\xb3 gentimis (pvz., beduinais, baltaisiais hunais, tiurkais og\xc5\xabzais), u\xc5\xbetikrinti pirm\xc4\x85j\xc4\x85 gynybos linij\xc4\x85 prie\xc5\xa1 tokius s\xc4\x97slius prie\xc5\xa1us kaip rom\xc4\x97nai ar ku\xc5\xa1anai._NEWLINE_Sasanid\xc5\xb3 \xc5\xa1achin\xc5\xa1achas marzbanus paprastai parinkdavo i\xc5\xa1 bozorgan\xc5\xb3\xc2\xa0\xe2\x80\x93 pers\xc5\xb3 kilming\xc5\xb3j\xc5\xb3 \xc5\xa1eim\xc5\xb3. Marzbano pareigos paprastai b\xc5\xabdavo paveldimos i\xc5\xa1 t\xc4\x97vo, kaip ir daugelio kit\xc5\xb3 imperijos administratori\xc5\xb3 pareigos, tod\xc4\x97l jos i\xc5\xa1likdavo gimin\xc4\x97je i\xc5\xa1tisomis kartomis. Vyresnieji marzbanai gal\xc4\x97davo naudoti sidabrinius sostus, o valdantys strategi\xc5\xa1kai svarbiausias provincijas (pvz., Arm\xc4\x97nij\xc4\x85) gal\xc4\x97davo naudoti auksinius sostus._NEWLINE_N\xc4\x97ra \xc5\xbeinoma, ar veikimo rajonuose buvusios pilys b\xc5\xabdavo pavald\xc5\xbeios marzbanams. Pilims vadovaudavo argbadai."